**INFORMATIVNI LETAK ZA**

**RODITELJE O UŠIMA**

Poštovani roditelji,

Molimo Vas, još danas i u narednim danima i tjednima kontrolirajte kosu djeteta svaka 2-3 dana i provjeravajte ima li uši. Ako ih otkrijete učinite slijedeće:

1. Započnite odmah s tretmanom prema uputama s druge strane lista.
2. Sve osobe koje žive u istom domaćinstvu ili su u bliskim kontaktima s infestiranom osobom, trebaju pregledati kosu i u slučaju nalaza ušiju započeti tretman. Sve osobe se trebaju tretirati u isto vrijeme.
3. Obavijestite odmah odgovorne osobe škole

Uši glave u školi ili dječjem vrtiću mogu biti neugodne, ali su prilično bezopasne pa je nepotrebno stvarati paniku! Svatko može dobiti uši, ali najčešće ih imaju djeca od 3 - 11 godina starosti.

**Kako uši žive?** Uši polažu jaja na kosi uz tjeme glave. Mi ih prepoznajemo kao svijetle gnjide koje su zalijepljene na kosi. Iz gnjida se za otprilike 7 dana izvaljuju mlade uši koje nakon narednih 7 dana mogu samostalno nositi jaja. ***Uši ne mogu skakati ni letjeti***. Uši se čvrsto drže za dlaku, penju uz dlaku i s dlake na dlaku, a hrane se krvlju čovjeka. Kad nisu na domaćinu, bez krvi uši ugibaju unutar 1 - 2 dana.

**Kako dobivamo uši**? Uši se mogu pojaviti na svakoj kosi, također i na kosi koja se često pere. Prenose se najčešće dodirom glave s glavom.

**Kako otkriti uši?** Pregledajte glavu pod jakim svjetlom. Gustim češljem za uklanjanje ušiju i/ili gnjida polako češljajte kosu na glavi, pramen po pramen. Radi prepoznavanja ušiju i gnjida, istresite češalj poslije češljanja pramenova na bijeli papir. Uši će se dobro vidjeti kao male životinjice, a gnjide kao male tamne točkice (perut je bijela). Jedna jedina uš potvrđuje da imate uši

**Postupak u slučaju nalaza ušiju glave kod djeteta**

**Tretman**

Ako su na kosi djeteta pronađene uši ili do 6 mm od tjemena udaljene gnjide, potrebno je poduzeti slijedeće mjere:

1. Započnite odmah tretman preparatom protiv ušiju (mogu se nabaviti u ljekarni).
2. Striktno se pridržavajte uputa na preparatu!
3. 1 - 2 dana nakon tretmana ne šamponirajte kosu.
4. Pregledavajte i iščešljavajte kosu gustim češljem svaka 2 - 3 dana kroz 2 - 3 tjedna nakon tretmana. Češalj se može namočiti u otopinu octa ili otopinu vode i limuna. Postoje na tržištu i specijalni električni češljevi za uklanjanje i ubijanje ušiju i gnjida npr. Rombi Comb Pro češalj.
5. U slučaju ponovnog nalaza ušiju tretman ponovite nakon 7-10 dana.Za većinu preparata propisano je ponavljanje tretmana nakon tjedan dana jer ni jedan preparat nije 100% učinkovit. Gnjide su otpornije na preparate od samih ušiju.

**Važno: sve uši i gnjide moraju biti otklonjene**

Dopunske mjere

1. Češljeve i četke koje ste koristili potopite u vrućoj vodi (na barem 55°C) 10 minuta.
2. Odjeću, posteljinu i druge predmete koje je nosila ili s kojima je bila u kontaktu infestirana osoba, 2 dana prije tretmana, operite u vrućoj vodi (60°C).
3. Odjeću i predmete koji se ne mogu tretirati vrućom vodom zatvorite u plastične vrećice tijekom 2 tjedna.
4. Usišite podove i namještaj, posebno dijelove na kojima je sjedilo ili ležalo infestirano dijete.
5. Prskanje ili zamagljivanje prostora insekticidima nisu potrebni. Štoviše, mogu izazvati zdravstvene tegobe ako insekticidi prodru u organizam čovjeka.

Mjere za sprječavanje ponovne infestacije

1. Izbjegavati izravan dodir „glava-glava“ tijekom igre, nastave, sportskih aktivnosti i zabava. Djecu se može podučiti da izbjegavaju aktivnosti koje pospješuju prijenos ušiju glave.
2. Ne dijeliti šešire, šalove, kapute, sportske uniforme, trake za kosu i kape.
3. Ne dijeliti češljeve, četke i ručnike. Češljeve i četke koje je upotrebljavalo infestirano dijete potrebno je tretirati namakanjem u vrućoj vodi 10 minuta.
4. Ne ležati na krevetima, kaučima, jastucima, tepisima ili plišanim igračkama koje su bile u izravnom dodiru s infestiranim djetetom
5. Dugu kosu vezati u rep. Na taj način će direktan kontakt s kose na kosu biti smanjen.

**Ušljivost nije sramota. Suzbiti ušljivost težak je posao koji zahtijeva suradnju više odgovornih osoba (roditelja, učitelja, odgojitelja, profesora, liječnika).**